Man neem eie lewe ná dood van lewensmaat | Maroela Media
Hayden Kennedy (27) en Inge Perkins (23) (Foto: Facebook)
ŉ 27-jarige man van Montana in die VSA het sy eie lewe geneem kort nadat sy vriendin in ŉ sneeustorting oorlede is.
Doug Chabot, hoof van die Gallatin National Forest Avalanche Center, het gesê die paartjie, wat geïdentifiseer is as Hayden Kennedy (27) en Inge Perkins (23), het glo gaan ski in die Imp Peak-berge in die suide van Bozeman in Montana.
Volgens Chabot het ŉ sneeustorting ontstaan en vir Perkins oorval. Sy is in dié sneeustorting oorlede.
Chabot sê Kennedy het nie die 911-noodnommer gebel om die sneeustorting aan te meld of soek-en-reddingspanne na die toneel te ontbied nie, maar ŉ nota aan die polisie gelos oor waar haar liggaam gevind kan word. Dit is nie duidelik hoe hy sy eie lewe geneem het nie.
“Hy het ŉ nota gelos om te sê waar die sneeustorting plaasgevind het. Daar was duidelike aanduidings oor waar om haar liggaam te kry,” sê Chabot.
Kennedy se gesin het intussen in ŉ verklaring bevestig dat hy sy eie lewe geneem het, en gesê hulle respekteer sy besluit. “Hayden het die sneeustorting oorleef, maar nie die ondraaglike verlies van sy lewensmaat nie. Hy het gekies om sy lewe te beëindig en ons respekteer sy besluit,” lui die verklaring.
Perkins was besig om ŉ graad in wiskunde en onderwys aan die Montana State-universiteit te voltooi. Kennedy het vroeër vanjaar by haar aangesluit om ŉ kursus in bergklimopleiding te voltooi.
Kennedy het minder as ŉ maand gelede sy hart uitgestort in ŉ blog-inskrywing vir Evening Sends. Hierin het hy oor die gevaar van dié sport geskryf. “Oor die laaste paar jaar het ek te veel vriende gehad wat nié van die berge af teruggekeer het nie. Ek het iets baie pynliks besef – dis nie net die onvergeetlike oomblikke wat verbygaan nie, dit is die lewe van ons vriende en vennote ook.”
Dove-advertensie ‘nie rassisties’, sê model
Selfs nie · 1 jaar gelede
Selfs nie eers die dood kon hulle skei.